《游定夫见过晡饭既去烛下目昏不能阅书感而赋之》
宋代·周邦彦

烟草里门秋，暮气幽人宅。遥知金轮升，户牖粲虚白。

风驱云将来，市声落几格。连曹属解鞚，一饭已扫迹。

馀膻未洁鼎，傲鼠已出额。铜英洗病眼，乌舄畏断册。

已为儿辈翁，兹事岂不迫。昔见羡门生，童子身三尺。

捐家问道要，颛声不好剧。颇观鸟迹书，保气如保璧。

贪饵投祸罗，煎丝废前绩。上惭玄元教，溘死有馀责。

浊镜在两眸，看朱忽成碧。当时方瞳叟，变灭云雾隔。

肝劳忧久痼，瞑坐救昏幕。尚须文字间，侵尽百年客。

非图瞩秋毫，所要分菽麦。

作者简介：周邦彦（1056年－1121年），中国北宋末期著名的词人，字美成，号清真居士，汉族，钱塘（今浙江杭州）人。历官太学正、庐州教授、知溧水县等。徽宗时为徽猷阁待制，提举大晟府。精通音律，曾创作不少新词调。作品多写闺情、羁旅，也有咏物之作。格律谨严。语言典丽精雅。长调尤善铺叙。为后来格律派词人所宗。旧时词论称他为“词家之冠”。有《清真集》传世。